Република Србија

Општина Горњи Милановац

Општинска управа

Број:4-360-6/2020

Датум: 10.02.2019. године

Горњи Милановац

 Општинска управа општине Горњи Милановац, на основу члана 5. Одлуке о подстицајним средстима за активности инвестиционог одржавања и унапређења својстава стамбених зграда за колективно становање, поступку доделе средстава и условима под којим стамбена заједница може остварити право на доделу подстицајних средстава („Службени гласник општине Горњи Милановац “, број 19/2019) (у даљем тексту: Одлука), расписује

**КОНКУРС**

**ЗА ИЗБОР ПРОЈЕКАТА ЗА ДОДЕЛУ ПОДСТИЦАЈНИХ СРЕДСТАВА ЗА АКТИВНОСТИ ИНВЕСТИЦИОНОГ ОДРЖАВАЊА И УНАПРЕЂЕЊА СВОЈСТАВА СТАМБЕНИХ ЗГРАДА ЗА КОЛЕКТИВНО СТАНОВАЊЕ НА ТЕРИТОРИЈИ ОПШТИНЕ ГОРЊИ МИЛАНОВАЦ ЗА 2020. ГОДИНУ**

**Сврха конкурса**

 Овим конкурсом уређују се услови и начин коришћења и остваривање права на коришћење подстицајних средстава за активности инвестиционог одржавања и унапређења својстава стамбених зграда за колективно становање на територији општине Горњи Милановац за 2020. годину, као и максимални износи подстицаја по кориснику.

 Укупан износ подстицајних средстава која се додељују реализацијом овог конкурса, а  опредељена буџетом општине Горњи Милановац раздео 4 Општинска управа; глава 4.01 Општинска управа; програм 1. становање, урбанизам и просторно планирање,; програмска активност 0005 остваривање јавног интереса у одржавању зграда; функција 620 развој заједнице; економска класификација 454 субвенције приватним предузећима, износ  4.000.000,00 динара.

 Конкурсом се утврђује: предмет конкурса, корисници подстицаја, укупно опредељена средства, врсте подстицаја, услове које морају испуњавати учесници по конкурсу, поступак доделе подстицајних средстава, намена и максималан износ подстицајних средстава, рок за подношење захтева, рок за доношење одлуке о додели подстицајних средстава, документација која се подноси уз захтев, начин одлучивања, начин и поступак контроле употребе одобрених средстава као и остале информације везане за подношење пријаве на Конкурс.

**Предмет конкурса**

 Подстицаји обухватају подршку програмима који се односе на активности инвестиционог одржавања и унапређења својстава стамбених зграда за колективно становање на територији општине Горњи Милановац које се спроводе са циљем унапређења квалитета живота, смањења штетних последица по живот, здравље и безбедност људи, смањења негативних последица на животну средину и сл.

**Корисници подстицаја**

 Подстицајна средства за активности инвестиционог одржавања и унапређења својстава стамбених зграда за колективно становање на територији општине Горњи Милановац додељују се као наменска, бесповратна средства на основу конкурса.

 Предмет подстицаја могу бити инвестиције које је подносилац пријаве имао у периоду од 1. јануара до 31. октобра текуће године.

**Врсте подстицаја**

 Подстицаји у складу са овим Конкурсом обухватају:

 1. радове на санацији кровова у циљу спречавања настанка штетних последица по живот и здравље људи и безбедност зграде;

 2. радове на инвестиционом одржавању фасада ради спречавања штетних последица по безбедност (већег броја) грађана;

 3. замену употребљених и уграђених грађевинских материјала који су штетни по живот и здравље људи;

 4. унапређење енергетских својстава зграде ради смањења негативних утицаја на животну средину (услед нерационалне потрошње и емисије штетних гасова);

 5. друге активности којима се спречава настанак штетних последица по здравље и живот грађана, животну средину, привреду и имовину веће вредности.

 Висина подстицајних средстава за активности инвестиционог одржавања и унапређења својстава зграда може износити до 50% инвестиције, а максимално 500.000,00 динара по стамбеној згради.

**Општи услови:**

 Право на подстицаје могу остварити стамбене заједнице формиране у стамбеним зградама за колективно становање на територији општине Горњи Милановац под условима:

  1) да се зграде за колективно становање налазе у урбанистичким зонама: екстра зона, прва, друга, трећа и четврта зона, дефинисаним Одлуком о утврђивању доприноса за уређивање грађевинског земљишта („Службени гласник општине Горњи Милановац“, број: 4/2015 од 20.02.2015.године);

 2) да су стамбене заједнице уредно регистроване у складу са Законом о становању и одржавању;

**Посебни услови:**

 Право на подстицаје могу остварити стамбене заједнице, ако поред горе споменутих општих услова за коришћење подстицаја овог Конкурса, испуњавају и следеће услове:

 1) да су радови предвиђени Програмом одржавања зграде за текућу годину;

 2) да су радови изведени у складу са Законом о планирању и изградњи (решење о одобрењу извођења радова и потребна техничка документација),

**Поступак спровођења конкурса**

 Поступак за остваривање права на подстицаје покреће се подношењем пријаве на основу конкурса, који расписује Општинскa управа општине Горњи Милановац.

 Предмет подстицаја могу бити инвестиције које је подносилац пријаве имао у периоду од 1. јануара до 31. октобра текуће године.

 Пријаву подноси управник стамбене заједнице, на основу одлуке скупштине стамбене заједнице о подношењу пријаве на јавни позив.

 Подносилац пријаве може поднети само једну пријаву за коришћење подстицаја по једном основу у календарској години.

**Потребна документација**

Пријава стамбене заједнице треба да садржи: податке о стамбеној заједници и управнику стамбене заједнице ( назив и седиште, адреса, ПИБ, ЈМБГ, број решења о регистрацији ) и изјаву да прихвата све услове конкурса.

 Потребна документа која се достављају уз пријаву за коришћење подстицаја треба да гласе на поднасиоца пријаве и прилажу се у оригиналу или овереној копији, осим друге документације која не треба да буде у форми оверене копије.

 Документа на страном језику треба да буду преведена на српски језик од стране овлашћеног судског преводиоца.

 Уз пријаву подносилац захтева подноси:

 1. Препис листа непокретности или други доказ о легалности објекта и о власништву на објекту;

 2. Доказ о извршеним радовима и реализацији пројекта ( уговор с извођечем, доказ о преносу средстава, фактуре и др.);

 3. Решење грађевинског инспектора којим се налаже извођење радова у циљу отклањања непосредне опасности по живот, здравље и безбедност људи, уколико је донето;

 4. Решење о регистрацији стамбене заједнице;

 5. Одлуку скупштине стамбене заједнице о подношењу пријаве на јавни позив из става 1. овог члана;

 6. Извод из програма одржавања зграде у коме су наведене активности инвестиционог одржавања предвиђене за текућу годину;

 7. Техничку документацију потребна за извођење радова у складу са Законом о планирању и изградњи, са одговарајућим одобрењем као и доказ о раније извођеним радовима на текућем и инвестиционом одржавању стамбене зграде;

 8. Број текућег рачуна и назив банке код које је отворен;

 9. Другу документацију од значаја за спровођење пројекта.

**Начин предаје документације**

 Пријава за коришћење подстицајних средстава са пратећом документацијом предаје се на пријемном шалтеру Општинске управе општине Горњи Милановац, у запечаћеној коверти или упућује препорученом поштом на адресу: Општинска управа општине Горњи Милановац, Таковска број 2, са назнаком: „Пријава за избор пројеката за доделу подстицајних средстава за активности инвестиционог одржавања и унапређења својства стамбених зграда ''.

На предњој страни коверте, у горњем левом углу, морају бити наведени име и презиме и адреса подносиоца захтева и назнака ''не отварати''.

На предњој страни коверте, прималац захтева обавезно ставља датум пријема коверте са назначењем сата и минута.

Неблаговремене и непотпуне пријаве-захтеви биће одбачене.

**РОК ЗА ПРЕДАЈУ ЗАХТЕВА ЗА ДОДЕЛУ ПОДСТИЦАЈНИХ СРЕДСТАВА И ПРАТЕЋЕ ДОКУМЕНТАЦИЈЕ ЈЕ ОД 1.НОВЕМБРА ДО 15.НОВЕМБРА 2020.ГОДИНЕ.**

Документација поднета по овом конкурсу не враћа се подносиоцима захтева.

Додатне информације заинтересована лица могу добити у Одељењу за урбанизам, комунално-стамбене и имовинско правне послове Општинске управе општине Горњи Милановац, Милановац, ул. Тихомира Матијевића бр.4, трећи спрат, телефон: 032/713-537.

**Начин одлучивања**

Конкурс спроводи Комисија за избор пројеката за доделу подстицајних средстава за активности инвестиционог одржавања и унапређења својства зграде.

 Комисија у року од 5 дана од дана истека рока за подношење пријава врши отварање поднетих пријава.

 Пријаве које су поднете након истека рока за подношење пријава, сматраће се неблаговременим и исте неће бити предмет разматрања Комисије.

 Пријаве уз које није достављена комплетна документација, сматраће се неуредним пријавама и исте неће бити рангиране.

 Најкасније у року од 15 дана од дана истека рока за подношење пријава, Комисија је дужна да сачини ранг листу пројеката и исту достави свим учесницима јавног позива, надлежној организационој јединици Општинске управе општине Горњи Милановац и Председнику општине Горњи Милановац.

 Подносиоци пријава, у року од три дана од дана објављивања ранг листе на интернет страници Општине Горњи Милановац имају право увида у документацију коју су доставили остали учесници јавног позива, као и у поступак рада и начин рангирања пристиглих пријава од стране Комисије.

 Рангирање и избор пројеката који ће бити суфинансирани у складу са одредбама ове Одлуке врши се применом следећих критеријума.

 1. хитност интервенције – максималан број бодова је 35;

 2. урбанистичка зона: екстра зона - 25, прва зона - 20, друга зона - 15, трећа зона и четврта зона – 10;

 3 степен унапређења својства зграде – максималан број бодова је 20;

 4. намена објекта (за објекте који уживају неки вид заштите у смислу Закона о културним добрима максималан број бодова је 15 бодова, за стамбене и стамбено пословне објекте максималан број бодова је 10)

 5. да ли су раније коришћена средства буџета општине Горњи Милановац и ако јесу да ли су обавезе предвиђене уговором у свему испоштоване (ако средства нису коришћена максималан број бодова је 10, ако су средства већ коришћена и уговорне обавезе у свему испуњене максималан број бодова је 5);

 6. раније интервенције на згради (за зграде које су радове инвестиционог и текућег одржавања предузимале пре 1990. године максималан број бодова је 20, за зграде које су наведене радове предузимале од 1991. па до 2000.године максималан број бодова је 15, за зграде које су наведене радове предузимале од 2001. па до 2010.године максималан број бодова је 10 и за зграде које су наведене радове изводиле после 2011.године максималан број бодова је 5).

 Максималан број бодова који се може доделити пријекту је 125.

У случају да два или више пројеката буду вреднована са истим бројем бодова, предност у додели средстава има пројекат који је добио више бодова по основу хитности, а за случај да су пројекти добили исти број бодова по основу хитности, предност ће имати пројекат који је раније поднет.

 Председник општине доноси решење о додели подстицајних средстава за активности инвестиционог одржавања и унапређења својстава стамбених зграда које се доставља свим подносиоцима пријава и објављује на интернет страници општине Горњи Милановац.

 На решење из става 1. овог члана подносилац пријаве има право приговора Општинском већу општине Горњи Милановац у року од 8 дана од дана пријема решења.

 На основу правоснажног решења Председник општине закључује уговор између Општине и стамбене заједнице. Уговором се уређују међусобна права, обавезе и одговорности уговорних страна ( предмет уговора, износ подстицаја, начин и рокове плаћања, последице раскида уговора и др.)

 Надзор над извршењем уговорених обавеза врши Општинска управа општине Горњи Милановац, преко надлежних служби.

 Подстицајна средства биће додељена пројектима који испуњавају услове прописане овом одлуком, а до висине укупно одобрених средстава у буџету Општине Горњи Милановац.

ОПШТИНСКА УПРАВА ОПШТИНЕ ГОРЊИ МИЛАНОВАЦ